கன்னியாகுமரி மாவட்ட பா.ஜ.க தலைவர் முத்துகிருஷ்ணன் இன்று செய்தியாளர்களிடம் பேசுகையில், ``கன்னியாகுமரி மாவட்ட மலைக் கிராமங்களில் வசிக்கும் பொதுமக்களும் விவசாயிகளும் காட்டுவிலங்குகளால் பாதிக்கும் சம்பவங்கள் தொடர்கதையாக உள்ளது. மத்தியில் தி.மு.க., காங்கிரஸ் கூட்டணி ஆட்சி நடந்தபோது கன்னியாகுமரி மாவட்டத்தில் புலிகள் சரணாலயம் அமைக்க சுற்றுச்சூழல் அனுமதி அளித்தது. இதையடுத்து தமிழக அரசு 13.8.2012 அன்று புலிகள் சரணாலயத்துக்கான அரசாணை வெளியிட்டது. ஆறுகாணி முதல் ஆரல்வாய்மொழிவரை வனப்பகுதிகளை களக்காடு முண்டந்துறை புலிகள் சரணாலயத்தில் இணைப்பதாக அறிவிக்கப்பட்டது. இந்த சரணாலயம் அமைந்தால் 48 மலைவாழ் மக்கள் மற்றும் சுற்றுவட்டார மக்களுக்கு உயிருக்கு ஆபத்து ஏற்படுவதுடன். விவசாயம் பாதிக்கப்படும். புலிகள் சரணாலயம் அமைப்பதற்காக மும்முரப் பணிகள் இப்போது நடந்துவருவதால் மக்கள் பீதி அடைந்துள்ளனர். எனவே, குமரி மாவட்ட பா.ஜ.க சார்பில் வரும் 21-ம் தேதி குலசேகரம் ஜங்ஷனில் மறியல் போராட்டம் நடத்துகிறோம். இதில் மலைவாழ் மக்கள் மற்றும் பொதுமக்கள் கலந்துகொள்கிறார்கள். தமிழக அரசு ஆணையை வாபஸ் பெற்று புலிகள் சரணாலயம் அமைப்பதைக் கைவிட வேண்டும்.